**Popis propisane literature za metodički dio stručnoga ispita**

**za stručnoga suradnika knjižničara (19.12.2019.)**

* Blažeković, Tatjana; Furlan, Branka. 1993**. *Knjižnica osnovne škole*. Nacionalna i sveučilišna biblioteka. Zagreb.**

Prerađeno i dopunjeno izdanje u kojem autorica obrađuje ulogu i mjesto školskih knjižnica u cjelokupnom knjižničarskom sustavu. Od oblika rada u knjižnici osnovne škole, samoj opremi prostora, nabavi i obradi knjižne građe te posudbi knjiga, obuhvaćena su najznačajnija pitanja vezana za te značajne bibliotečno-informacijske centre.

* Čelić-Tica, Veronika; Leščić, Jelica. 2007. ***Novi UDK za školske knjižnice: priručnik za knjižničare.*** Školska knjiga. Zagreb**.**

Ovaj priručnik, namijenjen školskim knjižničarima, sadrži osnovne podatke o klasifikaciji i klasificiranju, kako dobnoj, tako i i Univerzalnoj decimalnoj klasifikaciji. Sadrži pregled nastanka UDK, obilježja toga klasifikacijskog sustava, govori o njegovoj strukturi i primjeni. Pojedina se poglavlja odnosne na predmetnu obradu i UNIMARC. Knjiga sadrži niz primjera po pojedinim stručnim skupinama i neophodan je priručnik svakom školskom knjižničaru u svakodnevnom radu.

* Demut, Ana. 2003. ***Putokazi školske knjižnice***. Školska knjiga. Zagreb.

Popularno pisani priručnik koji djeci i mladima daje upute što je to školske knjižnica i što im sve može ponuditi. Istovremeno ih se poučava korištenju raznolike knjižnične građe.

* Jozić, Ruža ; Alta Pavin Banović. 2019. ***Od knjige do oblaka : informacijsko-medijski odgoj i obrazovanje učenika.*** Alfa. Zagreb**.**

Autorice daju kratak teorijski pregled uloge školskog knjižničara u odgojno-obrazovnom procesu analizirajući njegovu uključenost u školski kurikulum te zbirku metodički oblikovanih nastavnih tema razvrstanih prema razredima SŠ koje školski knjižničari mogu koristiti i prilagođavati u svome radu na području knjižnično-informacijskog i medijskog odgoja i obrazovanja učenika. Preko QR koda dostupni su svi obrasci nastavnih priprema koje se mogu pregledati, preuzeti i prilagođivati.

* Kuhlthau, Carol C. I dr.: 2018. ***Vođeno istraživačko učenje : učenje u 21. stoljeću****.* Školska knjiga. Zagreb.
* Lasić-Lazić, Jadranka; Laszlo, Marija; Boras, Damir. 2008. ***Informacijsko čitanje***. Zavod za informacijske znanosti Filozofskog fakulteta Sveučilišta u Zagrebu.Zagreb.

Knjiga je pisana kao priručnik i namijenjena svima koji čitaju znanstveno i stručno štivo za obrazovne i poslovne svrhe. Čitanje je sastavni dio najvažnije osobine obrazovanoga čovjeka – pismenosti.

* Lasić-Lazić, Jadranka. 1996**. *Znanje o znanju.*** Zavod za informacijske studije odsjeka za informacijske znanosti. Zagreb.

Knjiga "Znanje o znanju" predstavlja interdisciplinarni uvid u klasifikaciju. U prvom poglavlju prikazan je razvoj misli o klasifikaciji u svjetlu filozofskih pravaca i njihovih utjecaja na teoretičare u bibliotekarstvu. Drugi dio govori o odrednicama bibliotečne klasifikacije utemeljenim na logičkim načelima. Treći dio obrađuje pojam znanja i organizaciju znanja u katalozima, a četvrti jezike za označivanje. Peto poglavlje posvećeno je informacijskim sustavima za pretraživanje.

* ***Odabrana poglavlja iz organizacije znanja***. 2004. Ur. Lasić-Lazić, Jadranka. Zavod za informacijske studije odsjeka za informacijske znanosti. Zagreb.

Knjiga se sastoji od sedam članaka; uvodni se članak odnosi na stanje informacijske znanosti krajem 20. stoljeća i pitanja terminologije, dok se ostalim člancim razmatraju novi pristupi i rješenja za kurikulum organizacije znanja, ali i odgovori na konkretnu problematiku tog područja.

* Saetre, Tove Pemmer**.** 2004**. *IFLA-ine i UNESCO-ve smjernice za školske knjižnice***. Hrvatsko knjižničarsko društvo. Zagreb.

IFLA-in i UNESCO-ov Manifest za školske knjižnice objavljen 2000. god. vrlo je dobro prihvaćen diljem svijeta i preveden na mnoge jezike, a koristi se za poboljšanje položaja školskih knjižnica u školama, regijama i zemljama. Na njega se nadograđuju Smjernice za školske knjižnice koje pozivaju vlade zemalja da putem svojih ministarstava odgovornih za obrazovanje, razviju strategiju, vode politiku i donose planove u kojima će biti ugrađena ova načela.

* Špiranec, Sonja; Banek Zorica, Mihaela. 2008. ***Informacijska pismenost : teorijski okvir i*** ***polazišta.*** Zavod za informacijske studije Odsjeka za informacijske znanosti Filozofskog fakulteta. Zagreb.

U sintagmi „informacijska pismenost“ slijevaju se znanja za život u modernom društvu. Ova vrsta pismenosti kultivira sposobnost mišljenja, izvođenja kritičkih refleksija te samostalnog i informiranog rješavanja problema. Ona je skup vještina, znanja, sposobnosti i stavova i jedna od temeljnih kompetencija neophodnih za cjeloživotno učenje.

* Tadić, Katica. 1994. ***Rad u knjižnici***. Naklada Benja. Opatija.

U knjizi je prikazan put publikacije od njezina ulaska u knjižnicu do prijelaza u ruke korisnika. Autorica je obuhvatila teoriju i praksu i dala "opći pogled u knjižnicu". Da bi zaposleni u suvremenoj knjižnici obavili svoj najvažniji zadatak - što bolje i brže odgovoriti na raznovrsne zahtjeve korisnika za knjižničnom građom i informacijama - moraju imati određena znanja i sposobnosti. Kako bi knjižnica postala centar kulturnog i javnog života određene sredine mora se prilagođavati novim izazovima i što se tiče nabavljanja građe i proširivanja svojih usluga i obogaćivanja svojih programa. Ova će knjiga izvrsno poslužiti kao priručnik radnicima - početnicima zaposlenim u knjižnici koji imaju osnovna znanja ili se tek upoznaju sa strukom. Dobro će poslužiti i svima ostalima koje zanima rad u knjižnici.

* Urquhart, Donald J. 1986**. *Načela bibliotekarstva***. Dometi. Rijeka.
* Kovačević, Dinka; Lasić-Lazić, Jadranka; Lovrinčević, Jasmina. 2004. ***Školska knjižnica –******korak dalje***. Filozofski fakultet, Zavod za informacijske studije Odsjeka za informacijske znanosti. Zagreb.

Timski rad triju autorica koje su kroz Proljetnu školu školskih knjižničara pokušale odgovoriti na pitanja o poslovanju knjižnice i knjižničara u školi, školskoj knjižnici u 21. stoljeću u kontekstu novina, liku školskog knjižničara u mrežnom okruženju ... Ove teme su uglavnom namijenjene studentima bibliotekarstva, školskim knjižničarima, nastavnicima te svima odgovornima za školstvo.

* Lovrinčević, Jasmina i dr. 2005. Znanjem do znanja : prilog metodici rada školskog knjižničara. **Zavod za informacijske studije odsjeka za informacijske znanosti, Filozofski fakultet. Zagreb.**

Knjiga četiriju autorica obrađuje rad školskih knjižničara u kontekstu obrazovanja uopće s naglaskom na obrazovnoj funkciji školske knjižnice. Knjiga predstavlja prilog metodici rada školskih knjižničara te velikim dijelom obrađuje pitanje njihova stručnog usavršavanja u skladu s novim kretanjima u struci.

* Kovačević, Dinka; Lovrinčević, Jasmina. 2012. ***Školski knjižničar***. Filozofski fakultet, Zavod za informacijske studije Odsjeka za informacijske znanosti. Zagreb.

Knjiga – priručnik namijenjena je školskim knjižničarima. Donosi okvir struke kroz normiranje i vrednovanje poslova i zadaća školskog knjižničara te njegov razvojni put od učenika, preko nastavnika do specijalista za knjižnične medije. Predstavlja školskog knjižničara kao ključnu osobu za promicanje kvalitete rada u školskoj knjižnici.

* Kovačević, Dinka; Lovrinčević, Jasmina. 2014. ***Mjerila kvalitete rada u hrvatskom školskom knjižničarstvu*.** Sveučilište J.J. Strossmayera : Odjel za kulturologiju. Osijek.

Knjiga je vrlo bogat prikaz postojećih suvremenih osnovnih pristupa problematici vrjednovanja i kvalitete u hrvatskom školskom knjižničarstvu. Istraživanja autorica utemeljena su na promišljanjima relevantne strane literature u okviru područja školskog knjižničarstva, ali i na njihovoj dugogodišnjoj praksi, što je rezultiralo reprezentiranjem cijelog niza radova i primjera na kojima se teorijske spoznaje apliciraju.

* Peti-Stantić, Anita. 2019. ***Čitanjem do (SPO)razumijevanja : od čitalačke pismenosti do čitateljske sposobnosti.*** Ljevak. Zagreb.

Autorica temi pristupa s neurolingvističke, psiholingvističke i glotodidaktičke perspektive. U knjizi se posebno ističe formativna uloga čitanja u oblikovanju kritičkog mišljenja mladih, pa u tom smislu autorica nudi i konkretne vježbe koje bi trebale pomoći učiteljima u radu. S obzirom na nedostatno bavljenje čitanjem kao kognitivnim procesom, knjiga je pisana kao uvod u znanost u čitanju, no prije svega namijenjena je roditeljima, učiteljima, sveučilišnim nastavnicima, knjižničarima te svima koje zanima procesiranje napisanoga jezika u okviru kognitivnih znanosti.

* Zbornici Proljetnih škola školskih knjižničara 1993. – 2012.

(http://library.foi.hr/knjige/k.aspx?u=proljetna+%9Akola&k=A&mg=1&lang=hr&trazi=TRA%8EI)